Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 361/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„BERGAMOTE(S) DE NANCY“

EU št.: PGI-FR-0195-AM01 – 30.10.2017

ZOP () ZGO (X)

1. Skupina vložnikov in pravni interes

Ime: Association des Fabricants de Bergamote de Nancy IGP Naslov: co AIAL – 2, avenue de la forêt de Haye – ENSAIA – UDL/BP 172 54 505 VANDOEUVRE-LES-NANCY Cedex FRANCIJA

E-naslov: Bergamote-de-nancy@iaa-lorraine.fr

Sestava: skupino sestavljajo izdelovalci bombonov „Bergamote(s) de Nancy“. Tako ima pravni interes za vložitev zahtevka za spremembo specifikacije proizvoda.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

☒ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo: vključitev podrobnih pojasnil o pakiranju bombonov, posodobitev kontaktnih podatkov, nadzorni organi, nacionalne zahteve

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

5.1 Postavka „Ime proizvoda“

Ime „Bergamote(s) de Nancy“ je nadomeščeno z imenom: „Bergamote de Nancy“/„Bergamotes de Nancy“, ker se uporabljata obe imeni, bodisi za označevanje posameznih bombonov bodisi za označevanje bombonov, kadar so pakirani na debelo ali v prodajne enote za potrošnike.

5.2 Postavka „Opis proizvoda“

Uporabljenim sestavinam je dodan glukozni sirup, ker je bil pri opisu proizvoda izpuščen, čeprav je v specifikaciji proizvoda naveden v delu o metodi proizvodnje.

„Naravna esenca bergamotke“ je nadomeščena z „esenca bergamotke“ zaradi uskladitve s spremembami veljavne zakonodaje o aromah (Uredba (EU) št. 1334/2008).

Stavek:

„‚Bergamote(s) de Nancy‘ je bombon, izdelan iz kuhanega sladkorja […],“

je nadomeščen s stavkom:

„‚Bergamote de Nancy‘/‚Bergamotes de Nancy‘ je bombon, izdelan izključno iz sladkorja […].“

Izraz „kuhan“ je črtan, ker opisuje rezultat metode izdelave za sestavino in ne sestave bombona.

V zvezi s tekočo zmesjo, ki ustreza neohlajenemu bombonu, je dodan stavek: „Njegova naravna obarvanost se doseže s kuhanjem na odprtem ognju.“ Ta določba, ki je vključena tudi v metodo proizvodnje, je preprosto ponovljena, saj s tem bombon pridobi glavno značilnost.

S tem načinom kuhanja se namreč kuhana zmes naravno obarva jantarno, ne da bi bilo treba uporabiti barvilo.

Dodano je, da so bomboni „Bergamote de Nancy“/„Bergamotes de Nancy“„trdi“ bomboni. Trdota ni nov, ampak značilni element bombonov, in je rezultat kuhanja sladkorja. Ta pridevnik je dodan zaradi podrobnejšega opisa proizvoda.

Stavek: „Uživa se tak, kot je,“ je črtan, ker ne opisuje proizvoda.

Stavek: „Bomboni Bergamote de Nancy ne vsebujejo kemikalij in barvil, razen zgoraj navedenih sestavin,“ je črtan. Ohranjeno je samo besedilo o pravilih, specifičnih za proizvod.

Stavek: „To je edina tradicionalna francoska sladkarija, katere aromo določa naravna esenca bergamotke,“ je črtan. Ta ugotovitev ni ustrezna, saj izdelava drugih bombonov z esenco bergamotke ni prepovedana.

— Posamično ovijanje bombonov:

V del „Opis proizvoda“ je dodan stavek: „Vsak posamični bombon ‚Bergamote de Nancy‘/‚Bergamotes de Nancy‘ se ovije.“

Bomboni se zlahka zlepijo med seboj, postanejo motni in mlečne barve, spremeni pa se tudi njihova konsistenca (manj trdi bomboni, ki se lepijo na zobe). Izdelovalci bombonov vsak posamični bombon ovijejo, da ga zaščitijo pred zrakom ter tako zagotovijo njegovo boljše in daljše shranjevanje. Posamično ovijanje, ki se izvede hitro in s kar najmanj rokovanja, tako omogoča, da se ohrani posebna kakovost bombonov „Bergamote de Nancy“/„Bergamotes de Nancy“, predvsem njihova prozornost in trdota.

5.3 Postavka „Geografsko območje“

Sklicevanje na regijo „Lorena“ je črtano, ker so se meje in ime regije spremenili v skladu s spremembami francoskih upravnih regij. Ohranjen je samo seznam departmajev. Geografsko območje ni spremenjeno.

— Posamično ovijanje na geografskem območju:

Dodan je stavek: „Izdelava in posamično ovijanje bombonov potekata na geografskem območju“, da bi se jasno navedle faze, ki potekajo na geografskem območju. Posamično ovijanje se izvede takoj po razrezu zmesi v bombone, ker so bomboni zelo občutljivi na vlago v zraku in rokovanje. S tem se lahko bomboni kar najhitreje zaščitijo, da se zagotovi njihovo najboljše in najdaljše shranjevanje.

5.4 Postavka „Dokazilo o poreklu“

Elementi, ki omogočajo zagotavljanje sledljivosti, so predstavljeni v preglednici, v kateri so navedene različne faze: „sprejem in skladiščenje surovin“, „izdelava in posamično ovijanje“ ter „pakiranje, skladiščenje in prodaja“. Dodani so pripomočki za sledljivost: „tehnični list“, „rezultati analiz“ itd. Te spremembe, katerih namen je okrepiti zagotavljanje sledljivosti proizvodov, izražajo dejansko stanje sedanjih praks, ki niso bile tako natančno vključene v specifikacijo proizvoda.

5.5 Postavka „Metoda proizvodnje“

Odstavek: „Prostori in materiali za izdelavo bombonov Bergamote de Nancy morajo biti v skladu s higienskimi predpisi iz veljavne zakonodaje (odlok št. 91-409 z dne 26. aprila 1991),“ je črtan, ker napotuje na splošno zakonodajo.

Da bi se pojasnile različne faze metode proizvodnje, je bila dodana shema poteka izdelave proizvoda. S tem dodatkom metoda proizvodnje ni spremenjena, ampak je shematizirana v obliki preglednice.

Uporabljene surovine

Določba „glukozni sirup R43 ali R45“ je nadomeščena z določbo „glukozni sirup z ekvivalentom dekstroze (DE) med 35 in 41“, ker izraza R43 in R45 ustrezata komercialnim navedbam dobavitelja za isti ekvivalent dekstroze. Navedba natančne opredelitve ne vpliva na proizvod.

Besedilo „naravna esenca bergamotke v skladu z Direktivo 88/388/EGS in standardom NF T75 2015 (Priloga št. 5)“ je nadomeščeno z besedilom „esenca bergamotke v skladu z veljavno evropsko zakonodajo“. To besedilo omogoča sklicevanje na splošne predpise, ki se lahko spreminjajo. Ne vključuje spremembe uporabljene sestavine.

Kot surovina je dodana voda, ki se uporabi za pripravo zmesi, pri kuhanju pa izpari. Namen tega je vključiti sestavino, ki je bila v specifikaciji proizvoda izpuščena, ker izpari, čeprav je nepogrešljiva za izdelavo proizvoda. Dodano je besedilo:„eventualno odpadkov, nastalih pri predhodnih izdelavah „‚Bergamote de Nancy‘/‚Bergamotes de Nancy‘, do največ 15 % uporabljene mase“.

Cilj tega dodatka je dovoliti uporabo odpadkov, nastalih pri predhodnih izdelavah proizvodov, ki jih po razrezu v bombone ni bilo mogoče uporabiti za ZGO: izločeni bomboni, ker so bili počeni, nepravilne oblike. Ti odpadki se vključijo ob pripravi zmesi. Da ta praksa ne bi vplivala na značilnosti končnega proizvoda, je delež vključitve takih odpadkov omejen na 15 %. Ta vključitev ne vpliva na sestavo zmesi, saj je ista sestava upoštevana že v samih proizvodih (ohlajena zmes), ki se ponovno vključijo. Ta praksa odraža prakse proizvajalcev v panogi. S tem dodatkom so torej te prakse kodificirane.

Postopek izdelave

Dodan je naslednji odstavek:

„(a) Priprava zmesi: v tej fazi se sladkor in morebiti uporabljeni odpadki iz predhodnih izdelav raztopijo v vodi. Nato se doda glukozni sirup in izdela končna mešanica (zmes). Vse skupaj se zavre in s posnemanjem pene se zmes prečisti.“

Namen tega odstavka je podrobno opredeliti fazo priprave zmesi, ki v veljavni specifikaciji proizvoda ni pojasnjena. S tem so kodificirane ustaljene prakse izdelovalcev, z boljšim opisom teh praks pa je zagotovljeno pridobivanje kakovostnega proizvoda.

Izdelava bombonov

Določba:

„sladkor se kuha na ‚odprtem ognju‘, po tako imenovanem kuhanju ‚au cassé‘ (temperatura blizu 150 °C) pa se doda naravna esenca bergamotke v količini najmanj 2 grama na kilogram zmesi,“

je nadomeščena z naslednjo določbo:

„Zmes se kuha na odprtem ognju in po tako imenovanem kuhanju ‚au cassé‘, tj. pri temperaturi 152 °C (+/– 5 °C), se odstavi z ognja, da se vanjo samo enkrat doda esenca bergamotke v količini 2 g (+/– 10 %) na kilogram kuhane zmesi. Esenco bergamotke je treba dodati dovolj hitro, da se prepreči prevelika izguba esence v zrak. To dodajanje se izvede z zmernim mešanjem, da se prepreči vsako tveganje prezgodnje kristalizacije sladkorja.“

Namen te spremembe je ustrezno in natančno opisati fazo izdelave bombonov. V veljavni specifikaciji proizvoda je namreč navedeno, da se kuha sladkor. Dejansko pa se kuha zmes, ki je sestavljena predvsem iz sladkorja. Poleg tega naj bi se z nadomestitvijo temperaturnega razpona pri kuhanju „au cassé“ (152 °C (+/– 5 °C) olajšal nadzor. Nazadnje je opisan način dodajanja esence bergamotke (samo enkrat ob odstavitvi zmesi z ognja), natančneje pa je opredeljen tudi odmerek esence bergamotke na kilogram zmesi (2 grama (+/– 10 %). Natančna določitev odmerka je pomembna za dosego želenega okusa. Če odmerek ni zadosten, značilnosti bombona niso dovolj izrazite. Če je odmerek prevelik, so bomboni premočni in neokusni. Te spremembe ne posegajo niti v posebnosti proizvoda niti v vzročno povezavo z geografskim območjem.

Stavek:

„Zlita zmes se ohladi na hladilni mizi ali marmorju, nato se razkosa ročno (valjar, modelčki) ali z laminatorjem,“

je nadomeščen s stavkom:

„Zlita zmes se ohladi na mizi ali marmorju, predhodno naoljenima z oljem ali maščobo za uporabo v prehrani. Nato se razkosa bodisi ročno z modelom bodisi mehansko z laminatorjem.“

Tako sta bila dopolnjena ohlajanje in oblikovanje bombonov, da bi se bolje opisala praksa njihovih izdelovalcev. Izdelovalci namreč nimajo hladilnih miz, ki bi lahko ustrezale mizam za ohranjanje nizke temperature, ampak imajo mize iz različnih materialov ali marmornate plošče, na katerih se lahko zmes zaradi temperaturne razlike ob vlivanju ohladi.

— Posamično ovijanje bombonov:

V specifikacijo proizvoda je v del o „metodi proizvodnje“ dodan stavek: „Proizvodi se zavijejo posamično v prozorne ovoje, da se zavarujejo pred vlago in se tako prepreči sprijemanje bombonov med seboj,“ da se metoda proizvodnje uskladi z opisom proizvoda in razmejitvijo geografskega območja, na katerem poteka ta faza. Posamično ovijanje je ustaljena praksa izdelovalcev.

Posamično ovijanje bombonov na geografskem območju je povezano s potrebo, da se bombon po izdelavi hitro ovije, da se prepreči poslabšanje proizvoda, na primer sprijemanje bombonov, kar povzroči neskladnost z opisom proizvoda (oblika bombona), predolg stik z zrakom po izdelavi in pred ovijanjem pa lahko povzroči tudi spremembo videza, saj bomboni postanejo motni in mlečne barve. Spremeni se tudi konsistenca (bomboni niso več tako trdi in se lepijo na zobe). Izdelovalci bombonov vsak posamični bombon ovijejo, da ga zaščitijo pred zrakom ter tako zagotovijo njegovo boljše in daljše shranjevanje. Posamično ovijanje, ki se izvede hitro in s kar najmanj rokovanja, tako omogoča, da se ohrani posebna kakovost bombonov „Bergamote de Nancy“/„Bergamotes de Nancy“, predvsem njihova prozornost in trdota.

5.6 Postavka „Povezava“

Celotno poglavje o „povezavi z geografskim območjem“ je bilo povzeto in preoblikovano, da bi se bolje poudarile posebnosti geografskega območja, posebnosti proizvoda in vzročna povezava. Tako je spremenjena oblika, vendar pa povezava med proizvodom in območjem ostaja nespremenjena.

Glede na to novo besedilo je bila prilagojena postavka „Povezava z geografskim območjem“ v enotnem dokumentu, da bi se upoštevala zahteva po največ 2 500 besedah v enotnem dokumentu v skladu s členom 6 Izvedbene uredbe (EU) št. 668/2014.

Poleg tega so priloge črtane, ker je bila njihova vsebina vključena v specifikacijo proizvoda (zemljevid geografskega območja) ali pa ni zavezujoča (povzetek specifikacij olja bergamotke v skladu s standardom AFNOR NF T 75-215). To so formalne spremembe, ki ne vplivajo na veljavne določbe.

5.7 Postavka „Označevanje“

Besedilo „Ime proizvoda: Bergamote de Nancy“ je nadomeščeno z naslednjim: „Ime proizvoda: ‚Bergamote de Nancy‘ ali ‚Bergamotes de Nancy‘“, ker se uporabljata obe imeni. Običajno je ime „Bergamote de Nancy“ navedeno na posamičnem ovoju bombona, ime „Bergamotes de Nancy“ pa na skupnem pakiranju (vrečke, škatle itd.).

Besedilo „navedba ‚naravna esenca bergamotke‘“ je nadomeščeno z naslednjim: „navedba ‚esenca bergamotke‘ na seznamu sestavin, dopolnjena z navedbo ‚Esenca bergamotke je naravni proizvod‘ ali ‚Esenca bergamotke je naravna‘“, kot je to že navedeno v drugem odstavku točke 5.2 tega obvestila. Z vključitvijo teh stavkov v specifikacijo proizvoda se lahko preprečijo odstopanja, ki bi lahko privedla do neskladnosti z veljavnimi predpisi.

Besedilo „rok trajanja (določen na največ štiri mesece od datuma izdelave), ki označuje serijo izdelave z izrazom: ‚Uporabno najmanj do …‘“, je nadomeščeno z naslednjim: „rok minimalne trajnosti je največ osem mesecev od datuma izdelave“.

S to spremembo je rok minimalne trajnosti podaljšan s štirih na osem mesecev, saj so se tržne poti razvile in se je razširjanje proizvoda povečalo. V teh okoliščinah je štirimesečni rok zelo omejujoč. Podaljšanje tega roka na osem mesecev ne vpliva na posebnosti proizvoda. Opravljeni so bili preizkusi staranja in organoleptični preizkusi, pri katerih je bilo ugotovljeno, da osemmesečni rok ne vpliva na značilnosti in posebnosti bombonov. Poleg tega je shranjevanje bombonov zagotovljeno s posamičnim ovijanjem.

5.8 Postavka „Drugo“

— Pakiranje na debelo ali v prodajne enote za potrošnike

Zaradi podrobnejše opredelitve predstavitve proizvoda je v specifikacijo proizvoda dodan stavek: „prodaja se: na debelo (v količini več kot 1 kg) ali v prodajnih enotah za potrošnike, tj. v pločevinastih ali kartonskih škatlah ali v prozornih vrečkah, razen v vrečkah iz polietilena“. Te predstavitve ustrezajo predstavitvam, ki jih izdelovalci tradicionalno uporabljajo. Uporaba vrečk iz polietilena je prepovedana, ker ta snov zaradi svoje sestave povzroči hitrejšo spremembo bombonov, zlasti barve in prozornosti.

— Posodobitev kontaktnih podatkov

Dodani so kontaktni podatki pristojne službe države članice, kontaktni podatki skupine vložnikov pa so posodobljeni, ker so se spremenili.

— Nadzorni organi

Kontaktni podatki nadzornega organa so bili nadomeščeni s kontaktnimi podatki organa, pristojnega za nadzor. Cilj te spremembe je izogniti se spreminjanju specifikacije proizvoda v primeru spremembe nadzornega organa.

— Nacionalne zahteve

V nacionalne zahteve so dodane glavne točke, ki jih je treba preverjati v skladu z veljavno nacionalno zakonodajo.

ENOTNI DOKUMENT

„BERGAMOTE DE NANCY“/„BERGAMOTES DE NANCY“

EU št.: PGI-FR-0195-AM01 – 30.10.2017

ZOP () ZGO (X)

1. Ime

„Bergamote de Nancy“/„Bergamotes de Nancy“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

„Bergamote de Nancy“/„Bergamotes de Nancy“ je bombon, sestavljen izključno iz sladkorja, glukoznega sirupa in esence bergamotke. Njegova naravna obarvanost se doseže s kuhanjem na odprtem ognju.

„Bergamote de Nancy“/„Bergamotes de Nancy“ je sladkarija, trd prozoren bombon jantarne barve ter kvadratne in ploščate oblike, teža posameznega bombona pa je od 2 do 5 gramov.

3.3 Krma (samo za proizvode živalskega izvora) in surovine (samo za predelane proizvode)

Uporabljajo se samo naslednje surovine:

— sladkor tipa št. 1 EGS ali št. 2 EGS,

— glukozni sirup z ekvivalentom dekstroze (DE) med 35 in 41,

— esenca bergamotke,

— voda.

3.4 Posebne faze proizvodnje, ki jih je treba izvajati na opredeljenem geografskem območju

Faze, ki se izvajajo na območju, segajo od priprave zmesi do razkosanja bombonov.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Vsak posamezni bombon se zavije v prozorni ovoj, da se zavaruje pred vlago in se prepreči sprijemanje bombonov med seboj, ki bi povzročilo spremembo značilnosti videza bombona.

Posamično ovijanje proizvodov se izvede takoj po razrezu zmesi v bombone, ker so bomboni zelo občutljivi na vlago v zraku. Bomboni se zlahka zlepijo med seboj, postanejo motni in mlečne barve, spremeni pa se tudi njihova konsistenca (manj trdi bomboni, ki se lepijo na zobe). Izdelovalci bombonov bombone ovijejo posamično, da jih čim hitreje zaščitijo pred zrakom ter tako zagotovijo njihovo boljše in daljše shranjevanje. Posamično ovijanje na geografskem območju tako omogoča, da se ohrani posebna kakovost bombonov „Bergamote de Nancy“, predvsem njihova prozornost in trdota.

Vsak posamični bombon ‚Bergamote de Nancy‘/‚Bergamotes de Nancy‘ se ovije in se prodaja v različnih oblikah:

— na debelo v količini več kot 1 kg,

— ali v prodajnih enotah za potrošnike, tj. v pločevinastih ali kartonskih škatlah ali v prozornih vrečkah, razen v vrečkah iz polietilena.

3.6 Posebna pravila za označevanje proizvoda, za katerega se uporablja registrirano ime

Na vsakem pakiranju morajo biti naslednje navedbe:

— ime „Bergamote de Nancy“ ali „Bergamotes de Nancy“,

— navedba „Esenca bergamotke“ na seznamu sestavin, dopolnjena z navedbo „Esenca bergamotke je naravni proizvod“ ali „Esenca bergamotke je naravna“,

— kontaktni podatki izdelovalca,

— rok minimalne trajnosti, in sicer največ osem mesecev od datuma izdelave.

4. Jedrnata opredelitev geografskega območja

Geografsko območje sestavljajo naslednji departmaji:

— Meurthe-et-Moselle,

— Meuse,

— Moselle,

— Vosges.

5. Povezava z geografskim območjem

Posebnosti geografskega območja

Nancy je glavno mesto pokrajine Lorene in je bil v preteklosti glavno mesto Lorenskega vojvodstva, ki je obstajalo do leta 1766, ko je bilo priključeno Kraljevini Franciji. V Nancyju je bil takrat lorenski dvor.

Prvo omembo pastile z bergamotko je mogoče najti v delu iz leta 1751 (Le cannaméliste français), ki ga je napisal Gilliers, kuharski mojster pri Stanislasu 1. Leszczynskem, zadnjem vojvodi Lorene in Bara. V tem delu so navedeni vsi proizvodi, pripomočki in tehnike, ki so se uporabljali v kuhinji, zlasti pa je opisana sladkarija v obliki pastile, odišavljena z naravno esenco bergamotke. V tistem času je bila aromatična pastila namenjena odišavljenju sape.

Nato je leta 1857 slaščičar Jean Frédéric Godefroy Lillich dokončno natančno določil izdelavo „Bergamote de Nancy“/„Bergamotes de Nancy“, saj mu je uspelo bolje fiksirati aromo v kuhanem sladkorju.

Lorenski slaščičarji pridobivajo in si izmenjujejo to znanje in veščine v zvezi z izdelavo bombonov „Bergamote de Nancy“/„Bergamotes de Nancy“.

Postopek za izdelavo te sladkarije je poseben: mešanica sladkorja in vode se kuha „au cassé“ pri temperaturi približno 152 °C. Po dodajanju naravne esence bergamotke se mešanica zlije na ploščo in razreže z modelčki ali laminatorjem.

Posebnosti proizvoda

Značilnosti bombonov „Bergamote de Nancy“/„Bergamotes de Nancy“ so:

— prozorni in trdi bomboni kvadratne oblike,

— z vonjem bergamotke,

— naravne jantarne barve.

Bomboni „Bergamote de Nancy“/„Bergamotes de Nancy“ že dolgo uživajo velik sloves, ki presega meje Lorene.

Vzročna povezava

Povezava proizvoda „Bergamote de Nancy“/„Bergamotes de Nancy“ z geografskim območjem temelji na njegovi določeni kakovosti in njegovem slovesu.

Prvotno je bila pastila z bergamotko zasnovana na lorenskem dvoru v Nancyju za odišavljenje sape. Ker je bombon trd, ga je treba lizati, zaradi tega počasnega uživanja pa se lahko v ustih razvije vonj naravne esence bergamotke. Izključna uporaba naravne esence bergamotke se nadaljuje in opredeljuje to sladkarijo, saj nosi ime agruma, iz katerega izhaja esenca – bergamotka – in mesta, v katerem je bila ustvarjena: Nancy.

Trdota bombona „Bergamote de Nancy“/„Bergamotes de Nancy“ se pridobi s kuhanjem sladkorja. Znanje in veščine izdelovalcev bombonov z geografskega območja vključujejo kuhanje zmesi, sestavljene iz vode in sladkorja, na odprtem ognju pri temperaturi blizu 150 °C, ki ustreza kuhanju „au cassé“. Sladkor je kuhan in ko se ohladi, postane trd in lomljiv kot steklo. Poleg tega s takim kuhanjem pridobi naravno jantarno barvo. S sodobnimi tehnikami kuhanja sladkorja v vakuumu bi bilo mogoče pridobiti trd bombon, vendar pa bi bilo treba za njegovo barvo uporabiti barvilo. Posebnosti bombonov „Bergamote de Nancy“/„Bergamotes de Nancy“ torej izhajajo iz izvirnega postopka izdelave, ki so ga izpopolnili izdelovalci bombonov v Nancyju.

Sloves bombonov „Bergamote de Nancy“/„Bergamotes de Nancy“ sega čez meje Lorene in mednarodne meje. Na svetovni razstavi leta 1909 je bila namreč ta sladkarija predstavljena javnosti v pločevinastih škatlah s serigrafijo, ki je predstavljala trg Place Stanislas v Nancyju. Ta sladkarija je opisana v delu „Lorraine: produits du terroir et recettes traditionnelles“ (Lorena: proizvodi z območja in tradicionalni recepti) (pod vodstvom J. Froc, M. Hyman, Ph. Hyman, et al., h kateremu je predgovor napisal predsednik regionalnega sveta Lorene) iz zbirke „Inventaire du patrimoine culinaire de la Lorraine“ (Popis kulinarične dediščine Lorene) (izdaja 1998, str. 90 in 91). Opredeljena je tudi v enciklopediji Larousse Gastronomique (izdaja 2000, str. 105).

To je edina tradicionalna francoska sladkarija, katere aromo določa naravna esenca bergamotke. Nesporno je povezana z znanjem in veščinami ter podobo mesta Nancy in Lorene.

Sklic na objavo specifikacije

(drugi pododstavek člena 6(1) te uredbe)

https://extranet.inao.gouv.fr/fichier/3-CDCIGPBergamoteNancyQCOMUE042018.pdf

(1) UL L 343, 14.12.2012, str. 1.